**Joni Nikko** (s. 31. toukokuuta 1994 Vaasa) on suomalainen jääkiekkoilija. Hän on pelipaikaltaan vasen laitahyökkääjä.

Ura
---

### Seuraura

Nikko on Vaasan Sportin kasvatti. Hän voitti joukkueessa B-nuorten I-divisioonan pronssia keväällä 2010. Kaudeksi 2010–2011 Nikko siirtyi Rauman Lukkoon. Hän pelasi kauden suurimmaksi osaksi joukkueen B-nuorissa, joiden paras pistemies ja syöttäjä Nikko oli sekä B-nuorten SM-sarjan runkosarjassa sekä karsintasarjassa. Rauman Lukko ry palkitsi hänet kauden päätteeksi lupaavimpana B-juniorina. Myös Teollisuuden Voima palkitsi hänet Lukon B1-nuorista TVO Ykköskilvellä. A-nuorten puolella Nikko pelasi 15 runkosarjaottelua ja yhden playoff-ottelun.

Kaudella 2011–2012 Nikko oli tehoilla 13+22=35 Lukon A-nuorten toiseksi paras pistemies ja syöttäjä David Stachin jälkeen. Hän teki kauden aikana myös SM-liigadebyyttinsä. 17-vuotias Nikko pelasi ensimmäisen SM-liigaottelunsa 25. helmikuuta 2012 vieraissa Jokereita vastaan. Hänet merkittiin Lukon ykkösketjun vasempaan laitaan Perttu Lindgrenin ja Janne Keräsen viereen, mutta Nikko sai lopulta jääaikaa 4.36 minuuttia.

Maaliskuussa 2012 Nikko teki kolmivuotisen jatkosopimuksen Lukon kanssa. Hän kuitenkin joutui leikkaukseen jo omatoimisella harjoitusjaksolla kesällä 2012 ja oli sivussa peräti noin puolet kaudesta 2012–2013. Nikko ei pelannut kauden aikana otteluakaan SM-liigassa. Hän pelasi loppukaudella Lukon A-nuorissa 12 runkosarjaottelua. Nikko oli kevään 2013 pudotuspeleissä joukkueen paras maalintekijä kuudella osumallaan ja voitti kauden päätteeksi A-nuorten SM-hopeaa.

Nikko palasi SM-liigapeleihin kaudella 2013–2014. Hän teki liigauransa avausmaalin uransa kolmannessa SM-liigaottelussaan 21. syyskuuta 2013 Helsingin IFK:ta vastaan. Vahvan syyskauden pelannut Nikko ei kuitenkaan löytänyt kevätkaudella enää paikkaansa kokoonpanossa, jonne hänen oli vaikea mahtua. Kaikkiaan Nikon tulokaskausi toi 44 runkosarja- ja kolmessa playoff-ottelussa tehot 10+9=19. Hän jakoi SM-liigan tulokkaiden pistepörssin voiton JYPin Markus Nenosen ja Jokereiden Henrik Koiviston kanssa. Nikko oli kauden päätteeksi myös ehdolla vuoden tulokkaalle myönnettävän Jarmo Wasaman muistopalkinnon voittajaksi, mutta palkinnon vei kuitenkin HPK:n maalivahti Juuse Saros. Hän pelasi kauden aikana myös yhden ottelun lainalla Mestis-joukkue Mikkelin Jukureissa helmikuussa 2014.

Kesällä 2014 NHL-varaamaton Nikko sai kutsun Chicago Blackhawksin harjoitusleirille. Vain pari viikkoa myöhemmin hän loukkaantui kesäharjoituksissa ja Nikolle ennustettiin peräti 6-9 kuukauden sairausloma. Hän lopulta pelasi kaudella 2014–2015 vain yhden SM-liigaottelun ja lainattiin helmikuussa 2015 loppukaudeksi Mestis-joukkue KooKoohon. Nikko loukkaantui kuitenkin vain kolmen runkosarjaottelun jälkeen uudestaan ja hänen kautensa päättyi tähän. Nikko palasi näin ollen myös takaisin Lukon vahvuuteen.

Kaudeksi 2015–2016 Nikko siirtyi kaksivuotisella sopimuksella Kalevan Palloon, jonka sisäisen maalipörssin kolmannen sijan hän jakoi Jesse Mankisen ja Patrick Davisin kanssa 11 osumallaan. Kesken kauden 2016–2017, lokakuussa 2016 Nikon sopimus joukkueen kanssa purettiin yhteisymmärryksessä. KalPan toimitusjohtaja Kimmo Kapasen mukaan osapuolet eivät onnistuneet saavuttamaan sekä seuraa että pelaajaa tyydyttävää roolitusta. Seuraavana päivänä Nikko teki kevääseen 2019 asti ulottuvan sopimuksen Saimaan Pallon kanssa. Hän pelasi loppukaudella joukkueessa vain 14 ottelua. Tammikuussa 2017 Nikon kausi todettiin päättyneeksi leikkaushoitoa vaatineen vamman myötä. Kaudella 2018–2019 hän teki SM-liigan yhden kauden piste-ennätyksensä tehoilla 13+16=29, joilla Nikko oli SaiPan neljänneksi paras pistemies. Helmikuussa 2019 hän teki joukkueen kanssa kaksivuotisen jatkosopimuksen.

Nikko oli kaudella 2019–2020 15 osumallaan SaiPan toiseksi paras maalintekijä Tomáš Záborskýn jälkeen. Syöttöpisteitä hän teki kauden aikana kuitenkin vain yhden. Kaudella 2020–2021 Nikon maalimäärä putosi noin puolella edelliskaudesta, mutta hänen kahdeksan osumaansa kuitenkin riittivät SaiPan sisäisen maalipörssin kolmanteen sijaan. Nikon teholukema –3 oli SaiPan vakiokokoonpanosta paras. Hänen kautensa päättyi kuitenkin loukkaantumiseen maaliskuussa 2021.

Kaudeksi 2021–2022 Nikko palasi 1+1-vuotisella sopimuksella kasvattajaseuraansa Vaasan Sportiin. Joukkuetta valmensi hänelle Lukosta tuttu Risto Dufva. Nikko kuitenkin loukkaantui taas kuuden pelaamansa ottelun jälkeen lokakuussa 2021. Kuntouduttuaan marraskuussa Sport lainasi hänet viikon mittaisella sopimuksella TUTO Hockeyn Mestis-joukkueeseen, jossa Nikko pelasi kolme ottelua. Hän ei omien sanojensa mukaan saanut kuitenkaan itsestään enää parasta irti, eikä Nikko ollut tyytyväinen omaan tasoonsa. Hän ei pelannut lainasopimuksensa jälkeen enää Sportissa ja tammikuussa 2022 Nikon sopimus lopulta purettiin yhteisymmärryksessä. Pari päivää myöhemmin hänen vahvistettiin siirtyvän loppukauden kattavalla sopimuksella Ruotsin neljänneksi korkeimmalle sarjatasolle HockeyTvåan-joukkue Boro/Vetlanda HC:hen. Seuran päävalmentajana toimi vaasalaislähtöinen André Smulter ja vanhempana neuvonantajana myös vaasalaislähtöinen ex-NHL-pelaaja Oskar Osala.

Syyskuussa 2022 Nikko siirtyi loppukauden 2022–2023 kattavalla sopimuksella Ruotsin kolmanneksi korkeimmalle sarjatasolle HockeyEttan-joukkue Borås HC:hen.

### Maajoukkueura

Nikko pelasi alle 20-vuotiaiden MM-kilpailuissa vuonna 2014, jolloin hän voitti maailmanmestaruuden. Nikko valittiin Kanadaa vastaan pelatun välieräottelun päätteeksi Suomen ottelun parhaaksi pelaajaksi. Hän pelasi myös World U-17 Hockey Challengessa vuonna 2011. Yhteensä Nikko on pelannut 17 nuorten ja 21 poikien maaottelua.

Pelityyli
---------

Nikkoa Kalevan Pallon A-nuorissa valmentanut Sami Kapanen on kuvaillut häntä monipuoliseksi voimahyökkääjäksi, jolla on iso laukaus ja maalintekijän otteet tekemisissään. Nikko on myöhemmin itse maininnut vahvuuksikseen maalinedustapelaamisen, suoraviivaisuuden ja maalintekotaidot.

Muuta
-----

Jonin pikkuveli Aleksi Nikko pelasi omalla urallaan hyökkääjänä yhden SM-liigaottelun Vaasan Sportissa kaudella 2015–2016. Veljesten isä Anssi Nikko pelasi jääkiekkoa hyökkääjänä alemmissa sarjoissa ja setä Jani Nikko pelasi omalla urallaan puolustajana yli 300 SM-liigaottelua. Jani kuului Helsingin IFK:n vuoden 1998 Suomenmestaruuden voittaneeseen joukkueeseen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Lukko | A-SM | 15 | 4 | 0 | 4 | 6 | 1 | 0 | 0 | 0 | 0 |
| 2011–2012 | Lukko | A-SM | 42 | 13 | 22 | 35 | 45 | – | – | – | – | – |
|  | Lukko | SM-liiga | 1 | 0 | 0 | 0 | 0 | – | – | – | – | – |
| 2012–2013 | Lukko | A-SM | 12 | 8 | 5 | 13 | 6 | 10 | 6 | 2 | 8 | 14 |
| 2013–2014 | Lukko | A-SM | 3 | 2 | 5 | 7 | 0 | – | – | – | – | – | JMM | 7 | 3 | 0 | 3 | 2 |
|  | Lukko | SM-liiga | 44 | 10 | 9 | 19 | 12 | 3 | 0 | 0 | 0 | 0 |
|  | Jukurit | Mestis | 1 | 0 | 0 | 0 | 0 | – | – | – | – | – |
| 2014–2015 | Lukko | A-SM | 8 | 5 | 6 | 11 | 8 | – | – | – | – | – |
|  | Lukko | SM-liiga | 1 | 0 | 0 | 0 | 0 | – | – | – | – | – |
|  | KooKoo | Mestis | 3 | 1 | 0 | 1 | 2 | – | – | – | – | – |
| 2015–2016 | KalPa | A-SM | 3 | 2 | 3 | 5 | 0 | 8 | 3 | 3 | 6 | 2 |
|  | KalPa | SM-liiga | 54 | 11 | 5 | 16 | 6 | 3 | 1 | 1 | 2 | 2 |
| 2016–2017 | KalPa | SM-liiga | 12 | 1 | 3 | 4 | 2 | – | – | – | – | – |
|  | IPK | Mestis | 2 | 0 | 0 | 0 | 0 | – | – | – | – | – |
|  | SaiPa | SM-liiga | 14 | 1 | 1 | 2 | 4 | – | – | – | – | – |
| 2017–2018 | SaiPa | SM-liiga | 44 | 11 | 7 | 18 | 2 | 9 | 2 | 0 | 2 | 0 |
|  | Ketterä | Mestis | 3 | 0 | 0 | 0 | 4 | – | – | – | – | – |
| 2018–2019 | SaiPa | SM-liiga | 54 | 13 | 16 | 29 | 18 | 3 | 1 | 0 | 1 | 0 |
| 2019–2020 | SaiPa | SM-liiga | 55 | 15 | 1 | 16 | 2 | – | – | – | – | – |
| 2020–2021 | SaiPa | SM-liiga | 37 | 8 | 7 | 15 | 10 | – | – | – | – | – |
| 2021–2022 | Sport | SM-liiga | 6 | 1 | 0 | 1 | 4 | – | – | – | – | – |
|  | TUTO Hockey | Mestis | 3 | 1 | 0 | 1 | 0 | – | – | – | – | – |
|  | Boro/Vetlanda HC | Division 2 | 16 | 6 | 0 | 6 | 8 | – | – | – | – | – |
| 2022–2023 | Borås HC | HockeyEttan | 33 | 24 | 12 | 36 | 10 | – | – | – | – | – |
| 10 kautta | yhteensä | SM-liiga | 322 | 81 | 49 | 130 | 60 | 18 | 4 | 1 | 5 | 2 |

Lähteet
-------

* Joni Nikko The Internet Hockey Databasessa (englanniksi)
* Joni Nikko Eurohockey-sivustolla (englanniksi)
* Joni Nikko *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Joni Nikko *Elite Prospects*. Everysport Media Group AB.  (englanniksi)
2. ↑  Elite Prospects - Lukko U18 *eliteprospects.com*. Everysport Media Group AB. Viitattu 31.3.2019. (englanniksi)
3. ↑  Lukko ry:n kausipalkinnot 2011 *juniorilukko.fi*. Rauman Lukko Ry. Viitattu 27.3.2012.
4. ↑  Elite Prospects - Lukko U20 *eliteprospects.com*. Everysport Media Group AB. Viitattu 31.3.2019. (englanniksi)
5. ↑  Ennakkoraportti - Liiga *liiga.fi*.  25.2.2012. Jääkiekon SM-liiga Oy. Viitattu 27.3.2012.
6. ↑  Tilastot - Liiga *liiga.fi*.  25.2.2012. Jääkiekon SM-liiga Oy. Viitattu 27.3.2012.
7. ↑  Lukolle neljä jatkosopimusta *Jatkoaika.com*.  27.3.2012. Jatkoaika r.y. Viitattu 27.3.2012.
8. ↑  Elite Prospects - Lukko U20 *eliteprospects.com*. Everysport Media Group AB. Viitattu 31.3.2019. (englanniksi)
9. ↑  Raportti - Liiga *liiga.fi*.  21.9.2013. Jääkiekon SM-liiga Oy. Viitattu 26.9.2013.
10. ↑  Perhe, Miro: Lukon pelaaja-arvostelut 2013-14 *Jatkoaika.com*.  14.5.2014. Jatkoaika r.y. Viitattu 14.6.2014.
11. ↑  SM-liigan tulokaspörssin kärkinimi Lukkoon *MTVuutiset.fi*.  24.4.2014. Telia Company AB. Viitattu 24.4.2021.
12. ↑  Vuoden tulokas 2014: Husso, Nikko vai Saros? *liiga.fi*.  1.5.2014. Jääkiekon SM-liiga Oy. Viitattu 14.6.2014.
13. ↑  Jukurit lainaa kaksi Lukko-hyökkääjää *Jatkoaika.com*.  12.2.2014. Jatkoaika r.y. Viitattu 14.6.2014.
14. ↑  Myös Joni Nikko NHL-seuran leirille *Jatkoaika.com*.  7.7.2014. Jatkoaika r.y. Viitattu 1.3.2015.
15. ↑  Lukon Nikko menettää suurimman osan Liiga-kaudesta *Jatkoaika.com*.  24.7.2014. Jatkoaika r.y. Viitattu 1.3.2015.
16. ↑  Nikko vahvistamaan KooKoon hyökkäystä *Jatkoaika.com*.  24.2.2015. Jatkoaika r.y. Viitattu 1.3.2015.
17. ↑  Nikko jälleen sairauslomalle *Jatkoaika.com*.  6.3.2015. Jatkoaika r.y. Viitattu 20.4.2015.
18. ↑  KalPa nappasi lupaavan Lukko-hyökkääjän *Jatkoaika.com*.  22.4.2015. Jatkoaika r.y. Viitattu 25.4.2015.
19. ↑  Elite Prospects - KalPa *eliteprospects.com*. Everysport Media Group AB. Viitattu 31.3.2019. (englanniksi)
20. ↑  Nikko ei jatka KalPassa *Jatkoaika.com*.  25.10.2016. Jatkoaika r.y. Viitattu 26.10.2016.
21. 1 2  SaiPasta Nikon uusi työnantaja *Jatkoaika.com*.  26.10.2016. Jatkoaika r.y. Viitattu 26.10.2016.
22. ↑  Savonen, Ilari: SaiPa-hyökkääjän kausi ohi – edessä operaatioon meno *suomikiekko.com*.  17.1.2017. Nordic Sport Media. Viitattu 14.3.2017.
23. ↑  Elite Prospects - SaiPa *eliteprospects.com*. Everysport Media Group AB. Viitattu 31.3.2019. (englanniksi)
24. ↑  Vehviläinen, Jani: Nikko jatkosopimukseen SaiPan kanssa *Jatkoaika.com*.  7.2.2019. Jatkoaika r.y. Viitattu 7.2.2019.
25. ↑  Elite Prospects - SaiPa *eliteprospects.com*. Everysport Media Group AB. Viitattu 13.4.2020. (englanniksi)
26. ↑  Silventoinen, Juho: SaiPan pelaaja-arviot 2020−21: Záborský ja Westerholm kannattelivat, mutta jäivät vaille tulitukea *Jatkoaika.com*.  18.4.2021. Jatkoaika r.y. Viitattu 24.4.2021.
27. ↑  Elite Prospects - SaiPa *eliteprospects.com*. Everysport Media Group AB. Viitattu 24.4.2021. (englanniksi)
28. ↑  Koski, Matti: SaiPan Joel Olkkosen ja Joni Nikon kaudet päättyivät loukkaantumisiin *Jatkoaika.com*.  29.3.2021. Jatkoaika r.y. Viitattu 24.4.2021.
29. ↑  Seppä, Lassi: Joni Nikko palaa kasvattajaseuraansa Sportiin − "Haluan kokea ne kylmät väreet" *Jatkoaika.com*.  9.8.2021. Jatkoaika r.y. Viitattu 9.8.2021.
30. ↑  Tallskog, Mika: TUTO lainaa pelaajia Vaasasta – Leo Ringin sopimus purettu *Jatkoaika.com*.  15.11.2021. Jatkoaika r.y. Viitattu 27.1.2022.
31. ↑  Sportin ja Joni Nikon tiet erkanevat − loukkaantuminen pilasi hyökkääjän Sport-visiitin *Jatkoaika.com*.  27.1.2022. Jatkoaika r.y. Viitattu 27.1.2022.
32. ↑  Koski, Matti: Yli 300 Liiga-ottelun konkari Joni Nikko siirtyy Ruotsin alasarjaan *Jatkoaika.com*.  29.1.2022. Jatkoaika r.y. Viitattu 30.1.2022.
33. ↑  Alatalo, Joni: Nuorten MM-kultaleijona jatkaa uraansa ulkomailla – löysi itselleen uuden seuran *leijonat.com*.  13.9.2022. Nordic Sport Media. Viitattu 16.9.2022.
34. ↑  BEST PLAYER OF THE GAME SELECTED BY THE TEAM (pdf) *hydra.iihf.com*.  5.1.2014. IIHF.  Arkistoitu 8.12.2015. Viitattu 26.10.2016. (englanniksi)
35. ↑  Koistinen, Wesa: Sami Kapaselta löytyi napakat arviot sankareista *savonsanomat.fi*.  31.3.2016. Keskisuomalainen Oyj. Viitattu 30.11.2016.
36. ↑  Aleksi Nikko *Elite Prospects*. Everysport Media Group AB.  (englanniksi)
37. ↑  Anssi Nikko *Elite Prospects*. Everysport Media Group AB.  (englanniksi)
38. ↑  Jani Nikko *Elite Prospects*. Everysport Media Group AB.  (englanniksi)
39. ↑  Jääkiekkolehti 9/2013 s.65